Návrh ROZHODNUTIE RADY o stanovisku, ktoré má Európska únia zaujať v Rade ministrov AKT – EÚ k štatútu Somálskej federálnej republiky v súvislosti s Dohodou o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej /* COM/2013/0272 final - 2013/0145 (NLE) */





DÔVODOVÁ SPRÁVA Členovia skupiny afrických, karibských a tichomorských štátov (ďalej len „štáty AKT“) na jednej strane a Európske spoločenstvo a jeho členské štáty na strane druhej podpísali 23. júna 2000 v Cotonou (Benin) dohodu o partnerstve (ďalej len „dohoda z Cotonou“). Štáty AKT a Európske spoločenstvo a jeho členské štáty podpísali 25. júna 2005 v Luxemburgu dohodu, ktorou sa mení dohoda z Cotonou. Zmenená dohoda z Cotonou nadobudla platnosť 1. júla 2008 v nadväznosti na ratifikáciu revidovaného znenia dohody Európskym spoločenstvom a jeho členskými štátmi a dvoma tretinami štátov AKT a v súlade s jej článkom 93 ods. 3 . Štáty AKT a Európska únia podpísali 22. júna 2010 v Ouagadougou dohodu, ktorou sa druhýkrát mení dohoda z Cotonou, ktorá sa predbežne vykonáva od 31. októbra 2010. Listom z 25. februára 2013 zaslaným vysokej predstaviteľke EÚ/podpredsedníčke EK Catherine Ashtonovej a predsedovi Rady ministrov AKT – EÚ prostredníctvom Generálneho sekretariátu Rady Európskej únie oficiálne požiadala ministerka zahraničných vecí a medzinárodnej spolupráce Somálskej federálnej republiky, J.E. Fawzia Yusuf Adamová, o štatút pozorovateľa a následné pristúpenie k dohode z Cotonou v súlade s ustanoveniami článku 94 dohody. Európska únia by mala kladne odpovedať na túto žiadosť, ktorá by mala byť schválená formálnym rozhodnutím Spoločnej rady ministrov AKT – EÚ na ich stretnutí v Bruseli, ktoré sa uskutoční v dňoch 6. a 7. júna 2013. Európsky parlament bude o tom informovaný v súlade s článkom 218 ods. 10 Zmluvy o fungovaní Európskej únie. Komisia preto navrhuje, aby Rada prijala priložený návrh stanoviska EÚ k štatútu Somálskej federálnej republiky v súvislosti so zmenenou dohodou z Cotonou. 2013/0145 (NLE) Návrh ROZHODNUTIE RADY o stanovisku, ktoré má Európska únia zaujať v Rade ministrov AKT – EÚ k štatútu Somálskej federálnej republiky v súvislosti s Dohodou o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 217 v spojení s článkom 218 ods. 9, so zreteľom na návrh Európskej komisie, keďže: (1) Dohoda o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísaná v Cotonou 23. júna 2000[1] a prvýkrát zmenená a doplnená v Luxemburgu 25. júna 2005[2] (ďalej len „dohoda z Cotonou“) nadobudla platnosť 1. júla 2008 v súlade s jej článkom 93 ods. 3. Dohoda z Cotonou bola druhýkrát zmenená v Ouagadougou 22. júna 2010[3]. Druhýkrát zmenená dohoda z Cotonou sa predbežne vykonáva od 31. októbra 2010[4]. (2) V článku 94 dohody z Cotonou sa ustanovuje, že každá žiadosť štátu o pristúpenie sa predkladá Rade ministrov AKT – EÚ na schválenie. (3) Somálska federálna republika 25. februára 2013 požiadala o pristúpenie v súlade s článkom 94 dohody z Cotonou. (4) Schválenie pristúpenia Sudánu Radou ministrov AKT – EÚ by mala Európska únia podporiť, Sudánska federálna republika by mala najneskôr do uvedeného dátumu uložiť akt o pristúpení na Generálnom sekretariáte Rady Európskej únie a Sekretariáte štátov AKT, ktorí sú depozitármi dohody. (5) Je preto vhodné vypracovať stanovisko, ktoré EÚ prijme v Rade ministrov AKT – EÚ, PRIJALA TOTO ROZHODNUTIE: Jediný článok Stanovisko Európskej únie v Rade ministrov AKT – EÚ k záležitosti týkajúcej sa žiadosti Somálskej federálnej republiky o štatút pozorovateľa a následné pristúpenie k dohode z Cotonou v znení zmien z Luxemburgu a Ouagadougou je, aby bola táto žiadosť prijatá za podmienok uvedených v návrhu rozhodnutia Rady ministrov AKT – EÚ, ktorý je pripojený k tomuto rozhodnutiu. Formálne a menšie zmeny tohto návrhu rozhodnutia Rady ministrov AKT – EÚ, ktorý je uvedený v prílohe, možno dohodnúť bez toho, aby bolo potrebné zmeniť toto rozhodnutie. V Bruseli Za Radu predseda PRÍLOHA Návrh Rozhodnutie č. ../…. RADY MINISTROV AKT – EÚ, z […], o udelení štatútu pozorovateľa a následnom pristúpení Somálskej federálnej republiky k Dohode o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej RADA MINISTROV AKT – EÚ, so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000[5], prvý krát zmenenú a doplnenú v Luxemburgu 25. júna 2005[6] a druhýkrát zmenenú a doplnenú v Ouagadougou 22. júna 2010[7] (ďalej len „dohoda z Cotonou“), a najmä na jej článok 94, so zreteľom na rozhodnutie Rady ministrov AKT – EÚ č. 1/2005 z 8. marca 2005 o schválení rokovacieho poriadku Rady ministrov AKT – EÚ[8], a najmä na jeho článok 8 ods. 2, keďže: (1) Dohoda z Cotonou nadobudla platnosť 1. júla 2008 v súlade s jej článkom 93 ods. 3. Prvýkrát bola zmenená v Luxemburgu 25. júna 2005 a druhýkrát v Ouagadougou 22. júna 2010. Dohoda sa v znení druhej revízie predbežne vykonáva od 31. októbra 2010[9]. (2) V článku 94 dohody z Cotonou sa ustanovuje, že každá žiadosť štátu o pristúpenie sa predkladá Rade ministrov AKT – EÚ na schválenie. (3) Somálska federálna republika 25. februára 2013 požiadala o štatút pozorovateľa a následné pristúpenie v súlade s článkom 94 dohody z Cotonou. (4) Somálska federálna republika by mala pred týmto dátumom uložiť akt o pristúpení u depozitárov dohody z Cotonou, a to na Generálnom sekretariáte Rady Európskej únie a na Sekretariáte štátov AKT. ROZHODLA TAKTO: Článok 1 Schválenie žiadosti o pristúpenie a žiadosti o štatút pozorovateľa Žiadosť Sudánskej federálnej republiky o pristúpenie k Dohode o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanej v Cotonou 23. júna 2000, prvýkrát zmenenej a doplnenej v Luxemburgu 25. júna 2005 a druhýkrát zmenenej a doplnenej v Ouagadougou 22. júna 2010, sa týmto schvaľuje. Somálska federálna republika by mala pred týmto dátumom uložiť akt o pristúpení u depozitárov dohody z Cotonou, a to na Generálnom sekretariáte Rady Európskej únie a na Sekretariáte štátov AKT. Po pristúpení sa bude môcť Somálska federálna republika zúčastňovať zasadnutí Rady ako pozorovateľ. Článok 2 Nadobudnutie účinnosti Toto rozhodnutie nadobúda účinnosť dňom nasledujúcim po jeho prijatí. V Bruseli Za Radu ministrov AKT – EÚ predseda [1] Ú. v. ES L 317, 15.12.2000, s. 3. [2] Dohoda, ktorou sa mení a dopĺňa Dohoda o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísaná v Cotonou 23. júna 2000 (Ú. v. EÚ L 209, 11.8.2005, s. 27). [3] Dohoda, ktorou sa druhýkrát mení a dopĺňa Dohoda o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísaná v Cotonou 23. júna 2000, prvýkrát zmenená a doplnená v Luxemburgu 25. júna 2005 (Ú. v. EÚ L 287, 4.11.2010, s. 3). [4] Rozhodnutie Rady Ministrov AKT – EÚ č. 2/2010 z 21. júna 2010 (Ú. v. EÚ L 287, 4.11.2010, s. 68). [5] Dohoda, ktorou sa druhýkrát mení a dopĺňa Dohoda o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísaná v Cotonou 23. júna 2000, prvýkrát zmenená a doplnená v Luxemburgu 25. júna 2005 (Ú. v. EÚ L 287, 4.11.2010, s. 3). [6] Ú. v. ES L 317, 15.12.2000, s. 3. [7] Dohoda, ktorou sa mení a dopĺňa Dohoda o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísaná v Cotonou 23. júna 2000 (Ú. v. EÚ L 209, 11.8.2005, s. 27). [8] Ú. v. EÚ L 95, 14.4.2005, s. 44. [9] Rozhodnutie Rady Ministrov AKT – EÚ č. 2/2010 z 21. júna 2010 (Ú. v. EÚ L 287, 4.11.2010, s. 68).